Annie Lunde Hansen (CD), 1998-04-03:
Det her er faktisk i ordets egentligste forstand en stor mundfuld at tage fat på, for ikke alene er det et ret stort forslag med masser af tekniske detaljer, men det er oven i købet resultatet af en længere politisk proces med redegørelser, debatter og, forstår jeg, indledende politiske drøftelser allerede tidligere på året.
Men jeg skal gøre
mit bedste, og jeg kan så bidrage med friske øjne, som ikke er forudindtaget. Noget af det nye, der er kommet ind i lovforslaget, er flytningen af levnedsmiddelkontrollen.
CD har tidligere talt for en flytning af kontrollen fra kommunerne til staten.
CD's holdning er bestemt ikke udtryk for nogen fasttømret ideologisk holdning, men er ret praktisk begrundet.
Der skal selvfølgelig ikke være tvivl om, at sikkerheds- og hygiejneregler bliver administreret lige så restriktivt eller lempeligt i Hvide Sande som i Roskilde eller i Fuglebjerg eller i Tarm.
Levnedsmiddelkontrollens effektivitet må ikke være en konkurrenceparameter for virksomhederne. Jeg mener også, det vil være til stor gavn for virksomhederne, at de kan trække på viden i de regionale kontrolenheder.
Når CD støtter overflytningen, skal det heller ikke ses som en kritik af kommunernes administration, for det har vi ingen grund til.
Men vi ønsker simpelt hen ikke, at den debat, der har været om levnedsmiddelkontrollens uensartede administration, skal have lov til at fortsætte.
Men det er da klart, at overflytningen skal ske på en ordentlig måde, så de medarbejdere, som i dag er beskæftigede i levnedsmiddelkontrollerne, sikres fortsat ansættelse på grund af deres ekspertise.
Derfor er det vigtigt, at dette lovforslag hurtigt, men grundigt bliver gennemarbejdet, så de ansatte hurtigt kan få besked.
Jeg forstår, at langt det meste af det her lovforslag sådan set er en videreførelse af de eksisterende regler, og jeg skal afholde mig fra at sætte yderligere spørgsmålstegn ved det.
Men der er en interessant bestemmelse, og jeg ville da gerne have at vide, om fødevareministeren kunne give mig en nærmere forklaring på, hvad den skal bruges til:
Med dette lovforslag får ministeren - og jeg har allerede fået på fornemmelsen, at det gælder en stor del af de love, der bliver vedtaget - en lang række bemyndigelser til at fastsætte regler om dette og hint i en bekendtgørelse eller i et cirkulære, og en af de bemyndigelser drejer sig om, at ministeren kan fastsætte regler om anprisninger af fødevarer, der angives at være særligt egnede for mennesker med behov for særlig kost på grund af sygdom, alder eller andre forhold.
Jeg kunne utrolig godt tænke mig at vide, hvordan ministeren har tænkt sig at bruge den bemyndigelse, han her får, hvis forslaget altså vedtages.
Jeg ved fra den fødevarepolitiske redegørelse, som regeringen fremlagde tidligere på året, at man ikke er helt afvisende over for tanken om at tillade funktionelle fødevarer.
Derfor vil jeg gerne høre, om ministeren vil bruge denne bemyndigelse til at tillade markedsføring af funktionelle fødevarer i Danmark.
Spørgsmål om mærkningsordninger, frivillige og påbudte, er, så vidt jeg kan se, i det væsentligste en videreførelse af de eksisterende regler.
Men derfor vil jeg da alligevel gerne give min støtte til muligheden for at have nogle individuelle, frivillige mærkningsordninger, som giver forbrugerne mulighed for at vælge netop det eller de produkter, som opfylder deres individuelle ønsker.
Med sådanne frivillige mærkningsordninger vil der ikke være behov for lovgivningsmæssige indgreb mod fødevarer, som nogle forbrugergrupper protesterer imod uden at have en saglig, sundhedsbegrundet indvending imod dem, for så kan forbrugerne selv vælge eller vælge fra.
Overordnet set glæder det mig, at erhvervslivet vil have glæde af lovforslaget, og at der altså også vil være flere ting i dagligdagen, som vil blive lettere for virksomhederne til gavn for forbrugerne.
CD støtter altså ministerens lovforslag, men vi vil selvfølgelig være lydhøre over for, hvad erhvervslivet og organisationerne måtte komme med under udvalgsbehandlingen.